khistorydata/jeongjo-sjw-relations huggingface dataset:
정조 7년
正言李思祚疏曰。伏以。臣伏見傳敎下者。以柳戇趙文彦。發配草記。有屢經大霈。休紙還給之敎。臣誠痛惋。繼以訝惑也。噫。戇之附麗國榮。交結德相。紹介兩賊之間。跳踉一世之跡。十手所指。昭不可掩。惟其陰譎之性。濫猾之習。外借山林之名。內托權奸之勢。風旨之所希。氣焰之所加。人皆側目。莫敢誰何。而榮德之綢繆締合。戇實爲之主張。則及今兩賊逆節畢露之後。渠焉敢獨逭先治之誅哉。憲啓蒙允。配單旋入。留中不下。今至半年。只俟處分。已極輿憤之抑鬱。而忽此勿施之擧。雖出涵貸之聖心。有乖嚴防之法意。其不可全釋也。決矣。至若趙靖世子文彦之擊鼓訟冤。敢生伸雪之計者。亦一大變怪也。靖世。本以能賊之卵育。已爲一世之指目。則文彦不知畏縮。恣意跳踉。寧不萬萬駭惋哉。向來臺啓。初旣允從。今又還寢。將不免後弊之難杜。餘孼之生心。臣謂亟收成命。依前王府草記。柳戇島配之律。趙文彦竄配之典。斷不可已也。臣無任屛營祈懇之至。省疏具悉。處分意在矣。
정조 7년
校理姜忱疏曰。伏以。蟣蝨賤臣。偏蒙洪造。收敍未幾。甄錄至再。天地大德。本無棄物。坑坎餘喘。復起爲人。臣雖頑如木石。寧不知感。而自來情勢。斷無出脚之望。向日違傲。自速方命之誅。義分都虧。鈇鉞惟甘。除旨又降。天牌屢臨。聖恩益隆於薰沐。臣罪愈積於逋慢。跼天蹐地。此何人斯。噫。臣之逖違天陛。于今四年。區區犬馬之誠。夫豈無重入禁闥。一覲耿光之願。而今此見職。鐵限在前。瀛館一步。進身無路。瞻望象魏。但有涕淚。玆敢隨牌闕外。冒入文字。略暴至懇。仰瀆天聽。伏乞聖慈。特賜矜諒。亟命遞斥臣所帶職名。以安微分。以肅朝綱焉。臣何敢以三司自居。有所論列。而事在目下。不容泯默。敢此附陳。惟聖明垂察焉。噫嘻。柳戇。蒙聖上剪拂之恩。躋淸朝卿宰之列。不思報國之義。反懷黨逆之心。爪牙於國榮。情跡叵測。心腹於德相。排布陰秘。暗作居停之主人。甘爲凶逆之倀鬼。論其負犯。島配猶輕。草記未下之時。群情之抑鬱已極。休紙還給之命。輿論之訝惑益甚。今於兩賊逆節彰露無餘之後。此等凶醜之誅討鋤治。宜不容少緩。至於趙文彦。渠父之得逭於能賊黨與之誅。抑云幸矣。渠若眼有國法。焉敢以訟冤二字。萌於心發於口乎。如此之類。若不痛斥。方來之憂。有不可勝言。伏願特寢成命。柳戇趙文彦。依金吾草記。亟令發配。俾輿憤少洩焉。臣無任屛營祈懇之至。省疏具悉。處分意在矣。爾其勿辭察職。
정조 7년
持平李秀夏疏曰。伏以。臣氣質本脆。年紀漸邁。喪威荐酷。而京鄕之往來頻繁。疾病交侵。而旅館之調將失宜。昨冬毒感。便成膏肓。遇春未解。經暑愈劇。轉而爲勞瘵。又轉而爲風眩之症。日前詣臺也。關格忽發。因以昏仆。扶舁還次。諸症危惡。吐泄交作。而眞元都鑠。頭目眩瞀。而氣息欲絶。坐則流汗如浴。動則痰喘隨發。見者皆危。而醫曰難治。朝夕奄奄。起動無計。召牌之下。屢致違傲。義分虧矣。情踪蹙矣。臣雖疲不勝任。當此合辭懲討之日。豈敢言私。而以此危急之狀。實無承膺之路。玆不得不略陳短章。仰暴至懇。伏乞聖明。曲垂諒察。亟削臣職。仍治臣罪焉。臣於疾痛之呼。不暇贅及他說。而事在目下。不勝憂慨之忱。敢此附陳。惟聖明裁處焉。臣伏覩再昨傳敎下義禁者。以柳戇島配。趙文彦竄配事。有屢經大霈。休紙還給之命。臣伏讀以還。心膽墜地。噫。國榮德相。兩賊逆節畢露之後。宜施當律者。卽柳戇也。賦性陰慝。行己凶悖。爲德相之居停。而甘心附麗。作國榮之爪牙。而隨事排鋪。紹介兩賊而鴟張氣勢。慫慂兩賊而倡起逆謀。戇實亂之本而罪之魁也。島配之請。於渠猶輕。而金吾草記。尙未蒙允。群情抑鬱。久而愈激。今此傳敎之下。尤不勝訝惑之至。如此負犯之類。豈可以大霈之屢經。而徑施肆赦之典乎。至於趙文彦。其父靖世。本以逆能之卵育。已爲一世之指目。尙逭黨與之誅。久爲漏網之魚。揆以王章。寧有是理。今其子敢生訟冤之計。至有上徹之擧。如此無嚴之輩。若不痛加懲戢。則繼此接踵而起者。必不但一文彦而止耳。世道之憂。容有極哉。伏乞特寢成命。柳戇趙文彦。亟令發配。以爲嚴隄防折奸萌之道焉。臣竊伏念。科場法制。不可不嚴。至若挾冊之禁。寔出於端士趨選淹博之盛意。而庶爲永垂不易之制矣。近年以來。間有犯禁之徒。反貽士林之羞。國綱之解弛。士習之壞敗。一至於此。良可寒心。而第伏聞下隷輩。搜挾太過。以手探體。遍於肘腋胸背之間。左牽右挈。至於脫衣解襪之境。繼又着枷。終日拘係。名爲章甫。辱已極矣。顧此挾冊之流。固不足惜。而惟彼無犯者。亦未免搜身之困。或有自好者。相顧愕眙。志氣退縮。此豈朝家待士之本意哉。臣謂申飭有司之臣。勿行太甚之政。宜矣。夫臨門搜挾。入場隔坐。猶屬末務。今若究其源而捄其弊。則莫如使王國之士。薰陶浸漬於讀書修業之臼。日進於善而不自知耳。大小科講規。先朝已嘗設行。而六七載之間。士有丕變之漸。家多誦讀之聲。抱才者揚臂而樂赴。濫擧者息跡而遠遁。其效明著。到今稱頌。而此法寢廢。衆弊俱興。操觚登圍。非徒尋摘之成習。無文冒選。率多法禁之自觸。雖使搜挾之令益嚴。隔坐之法愈飭。而何望杜其奸而釐其弊乎。臣愚竊以爲今日矯捄之道。無出於復行講規。此制一定。士習自正。讀書之風。不待勸而自行。倖占之類。不期退而自祛矣。伏願聖明。廣詢廟堂。小科之小學講。大科之一經講。一依先朝舊制。更令從今修擧。幸甚。省疏具悉。處分意在。末端事。後日次對時稟處。爾其勿辭察職。
정조 7년
校理徐有成疏曰。伏以。臣自遭今春臺評以後。玉署一步。鐵限已成。復豈有一分冒進之望哉。相規之言。臣實受罪。而若其焉用之斥。便一改正之目。言之者雖曰無情。當之者實難自掩。歷數古今。名以三司。得此題目而抗顔復出者。更有何人。伊後見職之重叨也。聖度曲諒。特許恩遞。體下之私。感祝至今。豈可以時月之稍久。自同無故之身。揚揚出脚。重自陷於壞四維之科哉。前後可言之情勢。非一非再。而只此一事。尤係難進之一端。臣用是惶隘。凡有除命。不敢爲趨承之計。每犯一番違逋。輒增一番罪戾。今又新除之下。轉動無路。纔違嚴召。罰止問備。臣之情事。吁亦窮且蹙矣。玆敢隨牌詣闕。露章自列。伏乞天地父母。俯垂鑑諒。亟許鐫削臣職名。仍令選部。勿復檢擬。使朝綱肅而微分安焉。臣雖不敢以見職自居。而第於目下事。竊有所含默不得者。柳戇之甘心背國。傾身附賊。爪牙於國榮。心腹於德相。論其負犯。島配猶輕。至若趙文彦。以靖世之子。不思自處之道。敢生訟冤之計。其無嚴放恣。無復餘地。而金吾草記。休紙還下。玉署拜箚。兪音又靳。臣實不勝慨惋之至。近來世道日下。隄防日壞。有識隱憂。固已久矣。而朝家之擧措。又從而失當。此豈細故也哉。臣謂柳戇趙文彦。亟命發配。使凶徒知有國法。輿憤得以少洩。斷不可已也。省疏具悉。處分意在矣。爾其勿辭察職。
정조 7년
副修撰李東郁疏曰。伏以。臣本以魯質。濫蒙洪造。冒忝法從。積有年所。而素蔑絲毫之補。恒切愧懼之忱。廼者瀛館新命。又下於待罪薇垣之日。旬月之內。除旨聯翩。不知眇末賤臣。何以得此於聖明也。且惶且感。措躬無所。其在義分。宜卽趨承。以伸叩謝之忱。而顧此所叨之職。卽臣自劃之地。非但自來情勢之難强。且臣素患關格之症。猝添於換節之時。頭疼而寒熱交攻。膈痞而吐瀉兼發。委頓床席。㱡㱡欲盡。時日之內。蠢動無望。今於召牌之下。實無强疾進身之勢。玆敢略暴微懇。仰瀆崇嚴。伏乞聖慈。俯垂鑑諒。亟遞臣職。仍治臣罪。以肅朝綱。以安私分。不勝大願。臣於乞免之章。不宜迤及他說。而昨伏見傳敎下者。有柳戇趙文彦。發配草記還給之命。臣未敢知殿下何爲而有此擧也。噫嘻。痛矣。柳戇本是國榮之爪牙。德相之腹心。可謂亂之本。罪之魁也。王章尙逭。輿情益激。聲討迭發。可見一世之公議。島配之律。於渠末勘。至若趙文彦之擊鼓訟冤。尤是一大變怪也。渠父靖世。素以逆能卵育之人。爲世指目。久矣。黨與之誅。烏可免乎。今乃不思畏縮之道。反生跳踉之計。敢以稱冤之說。上達天聽。放恣無嚴。莫此爲甚。遠竄之典。失之太輕。臺啓允從。少洩輿憤。而今忽有金吾草記還給之命。臣非不知我聖上涵容之德意。而如此凶醜之類。豈可以屢經大霈。有所容貸耶。亂逆由是而無所懲畏。隄防由是而日益隳壞。將使逆孽凶種。無所忌憚。方來之憂。有不可言。伏願聖上。更加三思。亟寢成命。柳戇趙文彦。竝令發配。以嚴邦憲焉。省疏具悉。處分意在矣。爾其勿辭察職。
정조 7년
癸卯八月十二日卯時。上御誠正閣。軍士房承旨入侍時。右副承旨徐龍輔。假注書李敬五。記事官李崑秀尹行任。以次進伏訖。上命讀公事。龍輔讀奏公事訖。仍命退。承史以次退出。
정조 7년
癸卯八月十二日卯時。上御春塘臺。抄啓文臣講製宣傳官講射入侍時。都承旨趙時俊。左承旨林錫喆。右承旨吳大益。左副承旨安聖彬。記事官李祖承。假注書李敬五。記事官金龍顯。記注官金鳳顯。以次進伏訖。上曰。抄啓文臣。兼課試事。分付。上曰。試官進前。文講製試官。一直提學鄭志儉。二直提學徐有防。檢校直閣金憙。武講射試官訓鍊大將具善復。禁衛大將李敬懋。同副承旨徐龍輔。以次行四拜禮訖。進伏。上曰。試射。以十巡。分付。製述時刻。亦以射巡爲限。若過十巡。則當爲限後之意。分付。懸題後。宣傳官等。以次試射訖。文臣製述科次進前。李崑秀尹行任金啓洛金熙朝姜世綸。俱三中。以七言律詩比較。金啓洛居首。特施錫馬之典。行任等。以次進講論語。尹行任李崑秀沈晉賢鄭萬始李勉兢。竝純通。志儉曰。課講榜。則比較後當修整矣。上曰。依爲之。講員旣不多。卽令比較。冊則以綱目爲之。行任等。進講。李勉兢純粗。宣傳官吳毅常等。以次進講。李身敬純通。上曰。抄啓文臣朔試射。本自除減。而今日日氣淸和。將欲試射。竝爲待令。御將使之入來。與訓將禁將。亦爲試射。可也。鄭萬始等。以次試射。李勉兢四中。賜筒介一部。金啓洛一中。賜弦弓一張。善復敬懋與御營大將李柱國。以次試射。善復四中。敬懋柱國俱以五中比較。敬懋又五中。居首。特命加資。柱國施錫馬之典。善復賜豹皮一令。上曰。松溪橋役事。何以爲之乎。善復曰。今方始役。自戶曹。物力未及盡來。更稟筵中後當擧行。而今日兵判不入來。故未果稟定矣。上曰。今春陵幸。何營隨駕。敬懋曰。禁營隨駕矣。上曰。昨年則御營隨駕乎。敬懋曰。禁御兩營。皆隨駕矣。上命書傳敎曰。近來年少武弁中。將臣子姪絶少。況禁將子姪。昨年勸武。出於感舊錄孤之意。伊後南行宣傳官。業欲待窠承傳。而特以拘於內禁衛六朔之制。未之果焉。更思子除內禁衛。准朔收用。則足爲守法之一道。禁衛大將李敬懋姪李光益。南行宣傳官。見窠調用。仍還內。諸臣以次退出。
정조 7년
癸卯八月十二日申時。上御誠正閣。戶惠堂畿伯。同爲入侍時。惠廳堂上鄭民始。戶曹判書徐有隣。京畿監司沈頤之。同副承旨李益烍。記事官李祖承李崑秀尹行任。以次進伏訖。上曰。禮房承旨入侍。出榻敎賤臣承命出。與左副承旨安聖彬偕入進伏。上曰。今番陵幸時。不可不經宿。而必多民邑之弊。諸凡所需。務令權減。未知權減。則果無掣礙之處耶。民始曰。別無掣礙之端。而至於抹木所入甚多。玉轎假家及藥房假家等諸條。何以爲之乎。上曰。玉轎假家。則以晝停所言之。元無所用處。此則權減。藥房假家。亦減二間。抹末則言于排設房推移以用。可也。上曰。各陵瞻望處。皆爲排設。而車子載持。亦弊之一端。今番則竝置之。民始曰。經宿擧動。則軍兵炊飯柴馬草。所入甚多矣。上曰。此則量宜入之。可也。水筒何其多也。民始曰。水筒。馬粥所入。而臺諫外。元無覓用各司矣。上曰。臺諫。只長官及城上所各一人。則水筒亦量減也。此外如有貽弊之事。務爲節省駕轎馬。以五雙待令。空駕轎馬。三雙竝置之。權減諸條。自備局。卽爲行會也。仍命書禮曹草記批旨。民始曰。陵幸日字旣定。京畿補把驛馬。令兵曹依例擧行。本寺添補驛馬。亦爲依例知委。何如。上曰。黃海道原春道驛馬。量宜入把。而今番爲念民弊。駕轎馬。猶令減數。入把驛馬。不當循用前例。比前例務從減省。只以當把之數。徵來。可也。上曰。松溪橋改修之役。當浮石爲之乎。頤之曰。舊築石材。可以取用。而不足者。則當浮出爲之矣。上曰。年事。何如。頤之曰。今年年事。雖未出場。而歉荒則已判。及今辦得數萬包穀。然後可用於來頭接濟之需矣。上曰。昨年南北漢還穀。皆捧留本邑耶。民始曰。然矣。頤之曰。年事尙未出場。陳請諸條。雖不仰煩。以今道內穀簿。較量荐饑民勢。則誠有所萬萬渴悶者。穀物預先經紀。而區劃四五萬石。然後可作前頭添還補賑之資。適與有司堂上。同爲入侍。故敢此提達矣。上曰。有司堂上之意。何如。戶曹判書徐有隣曰。大臣旣未登筵。臣不敢臆對。而領相曾以關東穀物事。有所酬酢。詳問穀摠。量宜取來。則似或爲一分補用之道矣。上曰。就議大臣。後日次對時稟處。可也。出擧條仍命退。諸臣以次退出。
정조 7년
行都承旨沈豐之未肅拜。左承旨李亨元未肅拜。右承旨吳大益坐直。左副承旨安聖彬坐直。右副承旨徐龍輔病。同副承旨李益烍坐。注書李祖承仕直一員未差。假注書李敬五仕。事變假注書崔重奎仕。
정조 7년
李益烍啓曰。禁衛營將官來言。今日本營軍兵。日次私習云矣。敢啓。傳曰。知道。
정조 7년
李益烍啓曰。御營廳將官來言。今日本廳軍兵。日次私習云矣。敢啓。傳曰。知道。
정조 7년
安聖彬啓曰。儒生殿講。十六日爲之事。命下矣。處所。以何處爲之乎。敢稟。傳曰。宣政殿爲之。
정조 7년
安聖彬啓曰。今日聖節望闕禮。依例爲之之意。敢啓。傳曰。知道。
정조 7년
以吏曹隨駕人員別單。傳于李益烍曰。依此擧行。隨駕單子。臨時修正入啓。
정조 7년
以兵曹隨駕人員別單。傳于沈豐之曰。依此擧行。隨駕單子。臨時修正入啓。
정조 7년
傳于李益烍曰。戶房承旨入侍。
정조 7년
李亨元啓曰。元陵改修都監都提調鄭弘淳。提調徐有隣李在協。有稟達事。來待矣。傳曰。入侍。
정조 7년
安聖彬。以弘文館言啓曰。本館下番闕直。事甚未安。校理姜忱。副修撰李東郁。疏批已下。副校理李度謙。自鄕上來云。竝卽牌招。以爲推移入直之地。何如。傳曰。允。
정조 7년
傳于安聖彬曰。玉堂諸窠。旣有在京無故人差出之命。則以元在外人擬望。政官推考。更以在京無故人差出。
정조 7년
安聖彬。以禮曹言啓曰。卽接健元陵令所報。則本陵秋夕祭。兩官當爲備員參祀。而參奉嚴思勉。母病猝重。萬無進參之路云。莫重祭享。兩官不可不備。參奉今姑改差。其代。令該曹口傳差出。以爲備員將事之地。何如。傳曰。他陵官中相換。
정조 7년
吏曹口傳政事。健元陵參奉嚴思勉。孝陵參奉柳秉均相換。
정조 7년
李亨元。以都摠府言啓曰。今八月十四日。摛文院齋宿時。侍衛不可不備員。而摠管十員內。都摠管西淸君煋。差毓祥宮獻官。副摠管任希敎。差明陵獻官。邊得讓差宗廟獻官。尹塾差明陵忌辰祭獻官。受香進去。愼爾復在外未肅拜。寶劍及侍衛。將不得備員。令政院急速稟旨變通。以在京無故人。卽爲口傳差出。以爲備員侍衛之地。何如。傳曰。竝許遞。
정조 7년
以都摠府摠管差祭及在外變通草記。傳于安聖彬曰。竝許遞。前望單子入之。
정조 7년
摠管前望單子入之。都摠管鄭昌聖。副摠管李亨逵李萬恢李敬倫沈墢。落點。
정조 7년
傳于安聖彬曰。新除授摠管。牌招察任。
정조 7년
傳于安聖彬曰。玉堂番次久曠。在外玉堂許遞。政官牌招開政。待下批。牌招入直。
정조 7년
傳于安聖彬曰。有闕代。今日政。盡爲差出。
정조 7년
傳于安聖彬曰。承旨中使問安支供貽弊不些。至於承候之道。自有別軍職之走馬。禁軍馬軍之撥騎。今番竝除之驛馬。亦勿待令事。分付兵曹。畿營。亦令司僕寺。依此知悉。朝筵已有下敎。而承旨不卽分付云。當該承旨遞差。
정조 7년
以左承旨林錫喆遞差傳旨。傳于李益烍曰。今日政差出。
정조 7년
傳于安聖彬曰。新除授承旨。牌招察任。
정조 7년
傳于安聖彬曰。前承旨柳誼。不過一時飭勵。敍用。
정조 7년
傳于安聖彬曰。禁衛武從事官望。尙不啓下云。更爲書入。
정조 7년
傳于安聖彬曰。明日齋宿承旨。不可不備員。都承旨聞其實恙。勢難仕進云許遞。前望單子入之。
정조 7년
傳于安聖彬曰。禁府時囚。口招有命。當爲開坐。而無行公堂上云。在外及有實故人許遞。今日政差出。
정조 7년
以兵曹侍衛磨鍊節目。傳于安聖彬曰。陵行當前。宜念歇息之擧。挾輦軍內外營入直軍中。抄擇除出。出番軍。勿爲使用。槍劍軍。亦爲減半。
정조 7년
安聖彬。以訓鍊都監言啓曰。本局設始規模。軍布則大將句管。糧餉則度支主管。而至於兼料。移屬本局。使之放下矣。戶曹之年例區劃米一千七百四十石。尙未劃送。七八月兩朔兼料。不得分給。許多軍兵。屢屢來訴。故臣往復於度支。則謂以未及請得。終不區劃。臣極知屢煩天聽之萬萬惶悚。而目下軍情。實甚可矜。不得已更稟。亟令該曹。趁卽輸送。以爲頒給之地。何如。傳曰。軍兵之兩朔闕料。是豈成說。雖至有傾用庫中錢貨。換貿米包之境。豈可不給應授之料乎。與都提調相議。貿米或借米間。明日內畢分給。形止草記。見今度支時在。聞甚零星。歲前百官頒祿。本局軍兵元料。將無辦出之路。昨日以江都或南漢米請得之意。有所酬酌。到今自度支出給兼料。無異龜括。而至於推移區劃。自有其方。亦令戶曹。明日內。指一草記。
정조 7년
沈豐之啓曰。摠戎廳中軍有窠。今過三日。尙不出代。事甚未安。當該摠戎使。依定式。推考警責。何如。傳曰。允。
정조 7년
以左承旨柳義養牌不進推考傳旨。傳于安聖彬曰。今聞政院擬稟之言。果有身病。不得承牌云。許遞。前望單子入之。
정조 7년
以修撰望筒。傳于安聖彬曰。首擬之人。近來館職。無異已遞。自上亦已諒。則何不以無故人擬入。此望筒勿施。更爲擬入。
정조 7년
以都摠管鄭昌聖。副摠管李萬恢等牌不進推考傳旨。傳于安聖彬曰。侍衛無以備員。而無一人承牌。事體所在。豈容如是。竝遞差。在外人許遞。前望單子入之。今已夜深。待明朝牌招察任。無故判堂。何不入來參政。每煩特敎。兵曹判書李𡊠。待開門問啓。
정조 7년
傳于安聖彬曰。幸行不遠。兩司無故人絶罕。隨駕單子。未免因此遲滯。在外及未肅拜呈告人員許遞。今日政。以在京無故人差出。
정조 7년
摠管前望單子入之。都摠管安春君烿。副摠管金履素任希曾朴祐源。落點。
정조 7년
傳于安聖彬曰。向來。申飭。何如。則雜人入於中神門之內。初不察禁。甚至部將。擅移直次。以致闕點。所爲節節駭痛。不徒此也。奉命事體。何等至重。而推尋部將。欲捧擧案。乃反轉置帶隷。無非前所未聞之擧。該部將爲先汰去。過齋後。令兵曹從重決棍。飭敎如果十分遵守。不出數旬。豈有此現捉。數遞宜念。姑從薄勘。兵曹判書李𡊠爲先越俸五等。本宮體貌。亞於太廟。凡係守護之節。所宜惕念。而提調等。元不檢飭。每每有此等之事。位至正卿者。奉公如此。何責乎。守門部將。莫非予董飭之誠意。未孚於臣隣而然。方切自咎。然豈可全然無警。本宮提調。爲先推考。
정조 7년
有政。吏批。判書徐浩修牌不進。參判鄭昌聖式暇。參議金憙進。承旨吳大益進。啓曰。小臣獨政未安。何以爲之。敢稟。傳曰。只出緊任。以柳義養爲承旨。李命植爲判義禁。鄭昌聖爲知義禁。尹熟李柱國爲同義禁。李昌漢爲校理。金履素爲兵曹參判。兪彦脩爲掌樂正。李福徽爲奉常正。沈定鎭爲濟用判官。林錫喆爲大司諫。兪彦脩爲執義。李福徽爲司諫。安鼎大爲掌令。趙弘鎭爲持平。申致權爲獻官。孟至大李尙度爲正言。權以綱爲修撰。趙時俊爲禮曹參判。趙興鎭爲兵曹參議。李頤祥爲南學敎授。尹熟爲兵曹參判。
정조 7년
兵批。判書李𡊠病。參判尹熟。參議趙興鎭未肅拜。參知鄭存中入直進。承旨安聖彬進。同知李漢豊單付。護軍具壽漢。司直李憲默李太亨。副司果林濟遠沈基泰。
정조 7년
沈豐之。以兵曹言啓曰。今八月二十四日。大駕詣元陵經宿。二十五日還宮時。以何營軍兵隨駕。何營軍兵留都。而禁軍及馬步軍。幾番幾哨磨鍊乎。敢稟。傳曰。訓局禁營隨駕。軍兵哨數。參考各年前例草記。禁軍番數。亦爲考例草記。
정조 7년
沈豐之。以軍器寺言啓曰。依傳敎本寺冶匠等。鳥銃入格賞。依他營例。邊二中一名。木布各一疋。貫一中一名。邊一中五名。木各一疋。施賞之意。敢啓。傳曰。知道。
정조 7년
安聖彬。以兵曹言啓曰。今八月二十五日元陵幸行時。問安及各差備所把驛馬。不可不應把處外。一竝減省。本曹驛馬及京畿黃海原春三道驛馬補把之數。別單書入。而各該監營。定差使員。同月二十二日。京中逢點事。各道監司處。發關知委。而司僕寺添補京畿驛馬。則從本寺啓下數。直爲入把之意。分付。何如。傳曰。允。問安馬。一竝除之。外道驛馬。減數徵立之意。卽爲知悉。可也。
정조 7년
沈豐之。以兵曹言啓曰。今此元陵幸行時。何營軍兵隨駕事草記。傳曰。訓局禁營隨駕。軍兵哨數。參考各年前例草記。禁軍番數。亦爲考例草記事。命下矣。取考謄錄。則丁酉年二月。永陵弘陵展謁時。訓局步軍十四哨。馬軍六哨。禁衛軍兵五哨。禁軍入番外。全數隨駕。戊戌年三月。元陵展謁時。訓局步軍十哨。馬軍四哨。御營軍兵五哨。禁軍入番外。全數隨駕。同年八月。明陵展謁昭寧園展拜時。訓局步軍八哨馬軍三哨。禁衛軍兵二哨。御營軍兵二哨。禁軍三番隨駕。己亥年二月。健元陵幸行時。訓局步軍八哨。馬軍四哨。御營軍兵四哨。禁軍四番隨駕。同年八月。寧陵展謁時。訓局步軍八哨。馬軍四哨。御營軍兵五哨。禁軍五番隨駕。庚子年二月明陵展謁時。訓局步軍八哨。馬軍三哨。禁衛軍兵五哨。禁軍三番隨駕。同年九月。永陵展謁時。訓局步軍八哨。馬軍四哨。禁衛軍兵五哨。禁軍三番隨駕。辛丑年正月元陵展謁時。訓局步軍十哨。馬軍三哨。禁衛軍兵五哨。禁軍三番隨駕。同年八月明陵展謁時。訓局步軍十哨。馬軍三哨。禁衛軍兵五哨。禁軍三番隨駕。壬寅年二月。弘陵展謁時。訓局步軍十哨。馬軍三哨。御營軍兵五哨。禁軍三番隨駕矣。今番則。訓局馬步軍。禁營軍兵哨數及禁軍番數。何以磨鍊乎。敢稟。傳曰。訓局步軍十哨。馬軍三哨。禁營步軍四哨。騎士二番隨駕。禁軍三番隨駕。
정조 7년
沈豐之。以司僕寺官員。以一二提調意啓曰。今此元陵幸行時。各差備入把馬。依前例磨鍊。別單書入之意。敢啓。傳曰。知道。別單中。依抹下數擧行。驛馬幾匹執立乎。更爲草記。
정조 7년
安聖彬。以司僕寺官員。以一二提調意啓曰。依下敎。黃海原春道。兩道添補馬五十匹內。減十匹。更爲知委之意。敢啓。傳曰。知道。
정조 7년
安聖彬。以司僕寺官員。以一二提調意啓曰。驛馬幾匹執立乎。更爲草記事。命下矣。依昨日。下敎添補驛馬。務從減省。只以黃海原春兩道驛馬。合五十匹。使之知委上送矣。敢啓。傳曰。知道。兵曹所把。亦云五十匹云。然則百匹徵立。豈不太多。卿其量宜減數。可也。馬單。纔已出給內乘矣。
정조 7년
刑曹啓目。粘豐川府殺獄罪人李中阿只獄事回啓云云。獄體至嚴。臣曹不敢擅便。上裁敎是白乎旀。金後徵段。依法決杖。還發配所之意。分付道臣。何如。判付啓。此獄屢有行査之事。到今別無他疑。使之付諸惟輕。可也。豐川府殺獄罪人李中阿只。參的減死定配。干連金後徵。發配之後。逃還本鄕。雖極痛駭。係是昨冬大霈前事。宜有商量之擧。不必還配。令道臣。決杖懲礪後。放送之意。竝以分付爲良如敎。又啓目粘。江界府殺獄罪人李宗大獄事回啓云云。李宗大段。依狀請。另飭同推。期於得情爲白遣。琦明等段。嚴刑一次。放送之意。竝以分付道臣。何如。判付啓。道狀曹啓。俱有意見。干連各人等。決處事。竝以依此施行之意。分付爲良如敎。
정조 7년
刑曹啓目。粘平壤府殺獄罪人韓孟松獄事云云。不無原恕之端是白乎旀。成川府殺獄罪人朱起涉獄事云云。臣曹不敢擅便。上裁敎是白乎旀。順安縣殺獄罪人韓龍文獄事云云。臣曹不敢擅便。上裁敎是白乎旀。義州府殺獄罪人李明光獄事云云。獄體甚嚴。臣曹不敢擅便。上裁敎是白乎旀。義州府殺獄罪人朴巨福獄事云云。依前同推。期於得情之意。分付道臣。何如。判付啓。平壤府殺獄罪人韓孟松獄事段。大抵獄體。一人致斃。一人償命。自是當然之理是去乙。此獄則三囚互爲原犯。八年未覈眞贓。雪眼之死。似非弱女之所辨。而造謀者卽淸環也。孟松之罪。不過屍帳之掩匿。而慫慂者亦淸環也。以至去次里滅跡之說。池成江交騙之擧。皆在於淸環行胸臆之後是隱。則此獄原犯。明知爲淸環。而淸環先已致斃。孟松尙此滯囚。揆以獄理。實甚無謂是遣。雖以加功之律。擬之於孟松是良置。前後受刑。殆近二百次。足云懲渠所犯。到今傅生。不害爲曠蕩之政。令道臣參酌決放爲旀。成川府殺獄罪人朱起涉獄事段。實囚旣不明白。詞證又不詳備。原犯之納賂私和。容或無怪。元隻之行賄乞憐。果何所據是旀。宗杓之因病致斃。縱云近理。起涉之毆打殺死。殆不成說是如乎。腎囊爲要害之處。則胡爲致命於十七日之後。痛勢有危惡之症。則何以往還於七十里之地是喩。道啓中道理爭詰之端。硬定元犯云者。信得審獄之體。分揀放送爲旀。順安縣殺獄罪人韓龍文獄事段。殺獄事體。何等至重。而初檢再檢。實因相左。自殺彼殺。于證無人。乃以龍文一時爭詰之事。直歸之於償命之科者。大失斷獄之意。其時道臣與査官。俱難免不察之失。從重推考爲旀。此獄疑端。不一而足。雖以其矣毋招辭見之。米泔之灌口。鷄羽之揮項。分明是服毒致死斃兺除良。且以檢驗文案言之。銀釵之色變。瓜甲之色靑。無非飮藥受傷之證左是如乎。時道臣題辭中。三疑之語。正合審克之體。到今龍文。別無可問之端。分揀放送爲旀。義州府殺獄罪人李明光獄事段。此獄肯䋜。專在節中。而節中初不見明光之下手。則節中之不足爲明證。果如道啓是遣。且渠潛入人家墓山。偸斫松枝。及其本主之喝逐也。投鎌棄索。汲汲逃避。自然顚仆於奔崖叢薄之間。以至受傷之境者。理或似然。設若被踢於明光是良置。亦當來告於渠家是去乙。決笞之前。初不言及於其母決笞之後。反欲逞憾於明光毆打之說。救療之言。俱是決笞後事。則明光之初無犯罪。明若觀火。以此歸罪。實非欽恤之意。特令放送爲旀。同府殺獄罪人朴巨福獄事段。初以發告之屍親。便作打殺之原犯。論以情跡。斷無是理是去乙。前後檢官之勒定。初再獄案之未詳。事涉疑晦兺不喩。車召史之初不在家。貴奉禮之旋卽還歸。俱是明白之證。然則致斃。亦不可諉之於被踢是如乎。卿曹論啓。雖甚詳備。道伯跋辭。必有意見。此等獄案。付諸惟輕之科者。實合重人命之意是隱乃。渠亦俱彝性而有此傷風敗俗之事。不可全然無罪。加刑一次後。定配爲良如敎。
정조 7년
癸卯八月十三日卯時。上御誠正閣。戶房承旨入侍時。左承旨林錫喆。假注書李敬五。記注官金鳳顯。記事官李崑秀。以次進伏訖。上曰。甲子年八月日記持入。賤臣承命出。奉入。上命書傳敎曰。再明日曉。眞殿行祭祭畢後。第二室龕內鋪陳修改。齋宿處所。行禮節次。皆依昨年例爲之。仍命退。承史以次退出。
정조 7년
癸卯八月十三日辰時。上御誠正閣。禮房承旨與都監都提調入侍時。判中樞府事鄭弘淳。戶曹判書徐有隣。禮曹判書李在協。左副承旨安聖彬。假注書李敬五。記事官李崑秀尹行任。以次進伏訖。弘淳曰。涼意頓生。聖體。若何。上曰。一樣矣。弘淳曰。陵役不遠。圓封大小。預爲稟定。然後當擧行矣。上曰。卿意。何如。弘淳曰。務從高大。則恐似不安矣。上曰。體小則事力。似不張大矣。弘淳曰。仍用舊土。不當入新土矣。上曰。依所見。詳審爲之。好矣。上曰。雖仍舊土。而新土不可不待令而觀勢也。弘淳曰。聖敎誠至當。舊土之上。覆以新土少許。則莎草似當善着根矣。上曰。今見甲子年日記。卯時始役。辰時還宮。其時役處。可想其不大也。弘淳曰。然矣。上曰。今此役處。異於甲子。其時則橫拆。今番則蹲縮。比甲子役事。似當遲久矣。弘淳曰。然矣。有隣曰。在前圍圓受土之物。或以杻。或以葛矣。今番則何以爲之乎。弘淳曰。葛勝於杻矣。上曰。隨好爲之。可也。上曰。役軍雇價爲幾何。弘淳曰。錢二錢。米二升。以價計之。則幾過三錢。似不少矣。上曰。新土。當入幾負乎。弘淳曰。不過三四百負矣。上曰。瓮家之設。不若油遮日之爲便好。果無雨漏之慮否。弘淳曰。似無此慮矣。上曰。勿設瓮家。依遮日例爲之。可也。上曰。此時民弊。尤宜軫念。五日出宮時。植炬至晝停所爲之。虎網。亦令除之。可也。仍命書傳敎曰。當日事畢後。親行告安祭。次行辭陵禮。勢將侵夜。且以事役言之。如是之際。恐或草率。問于都提調。都提調之意亦然。二十五日曉頭出宮。詣本陵行展謁禮。事畢後。行告安祭。祭翌日行辭陵禮。仍詣健元陵展拜還宮。以此知悉。雖以植炬一節言之。宜有省減之擧。出宮時。至晝停所爲之。餘勿待令事。分付畿營。有隣曰。莎草假家。當於前爲之矣。弘淳曰。曾在甲子陵役時。負土莎草假家。造作於紅箭門內丁字閣近處矣。今番亦依此爲之乎。上曰。依爲之。出擧條弘淳曰。今番陵上修改。旣以略用新土於被莎之際爲定。則負土不必過多。而取土處。在於陵所後麓五里之地。而有巡山往來小逕云。役軍去來。旣由此逕。則恐有仍爲成路之慮。差待秋深。令局內各陵官。合力親率入番陵軍。多種雜樹爲好。以此分付。何如。上曰。依爲之。出擧條弘淳曰。臣等出去役所之後。如有稟達之事。則例當狀啓。而曾於甲子戊子。爲其便於擧行。以草記爲之。今番亦當依此爲之乎。上曰。依甲子年例爲之。可也。出擧條弘淳曰。圓封之上尖下圓。制度未詳。一遵甲子年明陵前例爲之。似好矣。上曰。從便爲之。可也。上曰。動駕與國忌齋戒相値。揷羽一節。考例以奏。可也。在協曰。還宮時揷羽矣。有隣曰。向來恩信君墓幕石物。物力區劃時。以關西加分穀三萬石。耗條三千石移送。而先令訓局推移取用矣。卽見道伯分留狀本。則請得三萬石內。分給只爲二萬餘石。區劃耗條。不可不別般添給。而各邑穀物。生處不敷。聞嶺南咸安等邑。牟還數甚夥然。大爲民弊云。今年耗條中。依準折。稱此數劃給。恐合事宜。故敢此仰達矣。上曰。依爲之。出擧條有隣曰。觀物軒前庭。鋪置甎石。以備泥濘之患。似好矣。上曰。依爲之。仍命退。諸臣以次退出。
정조 7년
癸卯八月十三日巳時。上御誠正閣。承旨入侍時。左承旨林錫喆。假注書李敬五。記事官李崑秀尹行任。以次進伏訖。上命書傳敎曰。明日出宮門路。以協陽門爲之。又命書刑曹草記判付。仍命退。承史以次退出。
정조 7년
行都承旨沈豐之齋宿。左承旨李亨元齋宿。右承旨徐鼎修齋直。左副承旨吳大益齋宿。右副承旨安聖彬齋直。同副承旨李益烍齋宿。注書李祖承齋直一員未差。假注書李敬五齋直。事變假注書崔重奎仕。
정조 7년
大駕。詣摛文院後。奎章閣政院玉堂藥房口傳問安。答曰。知道。
정조 7년
李亨元。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。
정조 7년
吳大益啓曰。侍衛無以備員。而無一人承牌。事體所在。豈容如是。竝遞差。在外人許遞。前望單子入之。今已夜深。待明朝牌招察任。無故判堂。何不入來參政。每煩特敎。兵曹判書李𡊠。待開門問啓事。命下矣。問于兵曹判書李𡊠處。則以爲。臣猥以無似。遽叨重任。觸事僨誤。無往非罪。昨夜以不爲開政。責敎截嚴。至有問啓之命。臣惶隕震越。靡所容措。昨有政命。而本曹旣無緊窠之可以差出者。果未赴政。莫非臣昏謬溺職之罪。悚懍之極。不知所達云矣。敢啓。傳曰。知道。
정조 7년
李亨元啓曰。卽者議政府錄事來言。領議政鄭存謙。卽伏承傳敎。尤不勝惶隕震懍。恭俟鈇鉞之誅。仍納命召。何以爲之。敢稟。傳曰。勿待命事。遣史官。更爲傳諭。仍傳命召。
정조 7년
李益烍啓曰。卽者禁府都事來言。領議政鄭存謙。今方待命於金吾門外。係是大臣去就。取稟。傳曰。知道。
정조 7년
李亨元。以都摠府言啓曰。新除授副摠管尹師國。時無職名。令該曹口傳付軍職。以爲肅謝之地。何如。傳曰。允。
정조 7년
以寶劍望筒。傳于李亨元曰。有頉及差祭摠管許遞。口傳差出。更爲修整以入。
정조 7년
沈豐之。以吏曹言啓曰。今此景慕宮秋夕祭獻官。禮曹參判沈豐之。啓下矣。移拜承旨。以前都承旨趙時俊。改付標以入。而時無職名。令該曹口傳付軍職。何如。傳曰。允。
정조 7년
兵曹口傳政事。以趙時俊李鎭翼尹師國趙圭鎭爲副摠管。
정조 7년
李亨元啓曰。卽者議政府錄事來言。領議政鄭存謙。傳敎之下。伏不勝萬萬惶懍。走伏金吾門外。恭俟嚴譴。仍納命召。何以爲之。敢稟。傳曰。知道。
정조 7년
沈豐之。以吏曹言啓曰。今此永禧殿秋夕祭獻官金履素。時無職名。令該曹口傳付軍職。何如。傳曰。允。
정조 7년
兵曹口傳政事。以金履素爲副司直。
정조 7년
以弘文館校理李昌漢。修撰權以綱等牌不進罷職傳旨。傳于安聖彬曰。只推。更爲牌招。
정조 7년
兵曹口傳政事。以李廷壽洪益弼爲副摠管。
정조 7년
以修撰權以綱再牌不進。罷職傳旨。傳于吳大益曰。只推。
정조 7년
兵曹口傳政事。以徐晦修爲副摠管。徐龍輔爲副司直。
정조 7년
李亨元。以司僕寺言啓曰。今日摛文院齋宿時。本寺正。當爲進輿差備。而正申致權。移拜獻納。其代。卽令該曹口傳差出。以爲差備之地。何如。傳曰。允。
정조 7년
吏曹口傳政事。以沈基泰爲司僕正。
정조 7년
以校理李昌漢牌不進罷職傳旨。傳于吳大益曰。只推。更爲牌招。
정조 7년
兵曹口傳政事。副司直尹師國。
정조 7년
傳于安聖彬曰。政官。牌招開政。
정조 7년
安聖彬。以吏曹言啓曰。新除授三登縣令鄭致綏呈狀內。老母貞疾。居常沈淹。又添別症。近益危篤。實無遠離赴任之勢云。親病旣如是危重。則不可强令赴任。依例罷黜。何如。傳曰。改差。今日政差出。
정조 7년
有政。吏批。判書徐浩修牌不進。參判鄭昌順。參議金憙進。右承旨徐鼎修進。以盧瑞國爲掌令。金載人爲校理。李頤祥爲副修撰。韓光植爲三登縣令。
정조 7년
兵批。判書李𡊠病。參判尹塾未肅拜。參議趙興鎭未肅拜。參知鄭存中入直進。以金和中柳翼之爲副護軍。柳義養金憙趙錫穆李秀夏爲副司直。李思祚趙恒鎭爲副司果。
정조 7년
安聖彬啓曰。今日卽禁衛營巡邏日次。而禁衛大將李敬懋。今始來稟。發巡於闕門已閉之後。事體所在。誠極疎忽。該大將從重推考。留門出送。以爲發巡之地。何如。傳曰。事出無情。所係師律。不可只施問備薄警。該大將罷職。都提調摠察。卽爲發巡之意。從事官。發牌聽傳敎。
정조 7년
以禁衛大將望筒。傳于李亨元曰。姑勿出代。
정조 7년
安聖彬。以戶曹言啓曰。因訓局草記。軍兵等兼料米。推移區劃。自有其方。令戶曹指一草記事。命下矣。本曹經用米儲之苟簡。已蒙聖鑑之俯燭。關西小米。以其換貿之相妨。旣不得移劃。惠廳米則亦以庚未之停罷。自惠廳靳持。此外實無今日內變通區劃之望。謹當從後就議於大臣。爛商稟處之意。敢啓。傳曰。今日內無以變通爲言。然則今年內。欲爲將何變通乎。就議大臣。訖可已矣。更爲指一草記。
정조 7년
安聖彬。以戶曹言啓曰。訓局軍兵等兼料米事。本曹草記批旨內。更爲指一草記事。命下矣。軍兵放料。關係不輕。聖批提飭。非止一再。而身爲有司之臣。千餘包穀物。不能料量區劃。致勤嚴敎。誠不勝惶恐之至。蓋此兼料。不足條區劃。只有關西米惠廳米兩條路。而關西米。則貿米相妨。非所可論。惠廳米。則惠堂之意。不但以多少間庚米之遽復爲難。訓局軍兵料米。無別般節拍。而自惠廳。續續繼給。歸之無義之科。似此議論。亦無足怪。臣意則訓局軍兵料米。雖難於續續繼給。經費所用之戶惠廳相資。自是古規。間以取來之無節。便同因噎而廢食。然略干相資。恐不至於靳持。且關西米相換取用。亦有他衙門已例。今此訓局兼料米一千七百餘石。自臣曹推移出給。臣曹經用條不足米一千七百餘石。自惠廳相資。而關西小米。稱此數移送於惠廳。則名正言順。各有歸屬。到今事勢。如是變通之外。更無他道。而事近更張。臣曹不敢擅便。何以爲之。敢稟。傳曰。米則一也。無論庚米或他米。如是推移取用。實爲公私兩便。依草記施行。關西小米。移送惠廳云云。指本色上納耶。抑謂換令作錢耶。賑穀船運。尙不得如意。本色上納。決知爲無理。至於貢米預買。近來朝禁不但至嚴。向於訓局移劃事。爲慮都下耗穀之弊。猶且靳許。今若移劃惠廳。自惠廳作錢貿米。殊非當初靳許之本意。移劃之請。太欠商量。卿則推考。
정조 7년
安聖彬。以兵曹言啓曰。依下敎。侍衛禁軍及武藝出身武藝別監。與內吹兼內吹等處。設粥以饋之意。敢啓。傳曰。知道。
정조 7년
李亨元。以訓鍊都監言啓曰。依傳敎。本局軍兵等兼料。兩朔未放下者。與都提調相議。以本局卜馬軍等料。均廳區劃給代米中未推來者。姑先推移。當日畢分給之意。敢啓。傳曰。知道。
정조 7년
安聖彬。以訓鍊都監言啓曰。依下敎。挾輦軍別技軍兼內吹等處。設粥分饋之意。敢啓。傳曰。知道。
정조 7년
安聖彬。以禁衛營言啓曰。依下敎。本營槍劍軍等處。設粥分饋之意。敢啓。傳曰。知道。
정조 7년
癸卯八月十四日辰時。上詣摛文院。齋宿入侍時。行都承旨沈豐之。左承旨李亨元。右承旨徐鼎修。左副承旨吳大益。右副承旨安聖彬。同副承旨李益烍。一直提學鄭志儉。二直提學徐有防。檢校直閣徐龍輔。待敎尹行任。記事官李祖承。假注書李敬五。記注官金鳳顯。記事官李崑秀。以次侍立訖。上具翼善冠衮龍袍。乘輿以出。命書傳敎曰。秋夕傳香。尙未爲之云。不可戞過。祗迎後。當詣齋宿所。該房知悉。仍詣仁政殿。上曰。各陵獻官。多有苟差之人。事極駭然。吏曹參議金憙。永陵獻官差定。卽令受香。可也。祗迎後。詣摛文院。上曰。藥房提調。持湯劑入侍。都提調徐命善。提調鄭民始。副提調沈豐之。以次進伏。上進御湯劑後。命善曰。勞動之餘。聖體。若何。上曰。一樣矣。上曰。貢米預買之弊。雖曰不些。以錢邊上下。終涉如何。而訓局兩朔上下。不得擧行云。許多軍兵之尙今滯料。實爲可悶矣。命善民始等曰。自均廳。雖欲加劃。實無容手之道。而訓將則不知裏面之如此。以不卽移劃。頗有不平之言云矣。上命書傳敎曰。莫非予董飭之誠意。未孚於卿等而然。在卿等。何有。安心勿待命事。遣史官。傳諭。仍傳命召。豐之曰。開政時。雖値夜深。政事寶。不得奉置經宿於政院。而伏聞昨夜所下寶。今朝始爲還納云。事甚未安。此後如此之時。則微稟還納事。定式施行。何如。上曰。依爲之。事未前聞。當該承旨推考。可也。出擧條上曰。差祭摠管許遞。令該曹口傳差出。出榻敎上曰。右副承旨進前。鼎修進伏。上命書傳敎曰。各陵獻官。除衰病人。另擇愼差之意。前後飭敎。何如。向於寒食祭享。亦有啓下後改塡之擧。而今日秋夕祭獻官。無非衰病之人。見今許多堂上侍從。無論實職有無。在京無故人中。年富力强者。不啻幾十人。而如是苟差。當該吏曹堂上遞差。上曰。別雲劍鄭昌聖進前。昌聖進伏。上曰。樂院事。近何如。昌聖曰。習樂等節。連爲申飭矣。上曰。軍士房承旨進前。亨元進伏。上命書傳敎曰。禮房馳詣宗廟永寧殿永禧殿景慕宮。奉審摘奸以來。又命書傳敎曰。今番陵行。雖是經宿。諸道方伯。境上待候一款安徐。亦勿撤巡事。令廟堂三懸鈴知委。又命書傳敎曰。陵行當前。以單番長在番次。本局擧行。多有掣礙云。訓局從事官洪文泳。本職許遞。上曰。吏房承旨進前。鼎修進伏。上命書傳敎曰。右副承旨見其病勢。勢難行公。許遞。前望單子入之。待下批牌招齋宿。又命書傳敎曰。秋務方殷。未下直守令。皆令當日辭朝。豐之曰。吏曹判書徐浩修。參判鄭昌順牌不進推考傳旨。今方捧入。而開政命下之後。不爲擧行。事甚未安。判書參判。竝更牌招。何如。上曰。依爲之。出擧條上曰。承旨與下直守令入侍。左副承旨安聖彬。楚山府使尹尙東偕入進伏。上下詢職姓名。尙東奏對職姓名訖。上曰。七事不須問。下往善爲之。自政院宣諭出送。可也。豐之曰。吏曹判書徐浩修。參判鄭昌順。再牌不進推考傳旨。今方捧入。而開政命下之後。連事違召。尙不擧行。事甚未安。所當更請牌招。而係是一日三牌。有傷事體。何以爲之乎。上曰。更爲牌招。可也。出擧條上曰。吏房承旨進前。鼎修進伏。上命書榻敎曰。在外副摠管許遞。其代口傳差出。豐之曰。吏曹判書徐浩修。參判鄭昌順。三牌不進推考傳旨。今方捧入。而開政命下之後。連事違召。終不擧行。誠極未安。判書參判。所當更請牌招。而係是一日四牌。有傷事體。何以爲之乎。上曰。更爲牌招。可也。出擧條豐之曰。新除授校理金載人。副修撰李頤祥。俱在外。玉堂上下番俱空。事甚未安。未差之代。政官牌招。開政差出。待下批仍卽牌招。以爲推移入直之地。何如。上曰。依爲之。在外人員許遞。可也。出擧條聖彬曰。校理李昌漢罷職傳旨未下。修撰權以綱。旣已再違。不得請牌。玉堂上下番俱空。何以爲之乎。上曰。違牌玉堂許遞。今日政差出。可也。出擧條聖彬曰。玉堂未差之代。今日政。亦爲差出。待下批一體牌招。推移入直。何如。上曰。依爲之。出擧條上曰。吏房承旨進前。鼎修進伏。上命書榻敎曰。在外玉堂許遞。豐之曰。政官已爲入來。而見今曉漏將下。望筒出納之際。必致達曙。使之待明朝開政。何如。上曰。依爲之。出擧條聖彬曰。臣俄往奉審香室。則下排席二件。已盡造備。而上排席二件內。一件未及云。故敢達矣。上曰。吏房承旨進前。鼎修進伏。上命書榻敎曰。三登縣令。明日辭朝。亨元曰。摠府堂郞。各一員巡檢之意。敢稟。上曰。依爲之。聖彬曰。上下排席。劃爲造備。戶判來稟。故敢達矣。上曰。待令于外。可也。亨元曰。仁政光範崇政三門還內後。當鎖鑰乎。上曰。依爲之。仍命退。諸臣以次退出。
정조 7년
行都承旨沈豐之坐。左承旨李在學坐直。右承旨徐鼎修坐。左副承旨吳大益坐。右副承旨安聖彬坐。同副承旨趙興鎭坐直。注書李祖承仕一員未差。假注書李敬五仕直。事變假注書金良倜病。
정조 7년
沈豐之啓曰。同副承旨李益烍。今日不爲仕進。卽爲牌招。何如。傳曰。允。
정조 7년
以同副承旨李益烍牌不進罷職傳旨。傳于李在學曰。許遞。前望單子入之。
정조 7년
承旨前望單子入之。趙興鎭落點。
정조 7년
傳于安聖彬曰。右承旨入侍。
정조 7년
有政。吏批。判書徐浩修牌招不進。參判李敬養進。參議未差。左承旨李在學進。啓曰。判書徐浩修牌不進。參議未差。小臣獨政未安。何以爲之。敢稟。傳曰。仍爲之。以沈基泰爲校理。林濟遠爲副修撰。宋俊載爲兵曹佐郞。柳誼爲谷山縣監。學諭崔雲翰。養賢庫主簿韓啓玉。直長安邁權單付。
정조 7년
吏曹參議前望單子入之。兪彦鏶落點。
정조 7년
崔重圭奉命在外。代金孝健爲事變假注書。
정조 7년
沈豐之啓曰。今此試官望中。時無職名人。令該曹口傳付軍職。何如。傳曰。允。
정조 7년
兵批。判書李𡊠病。參判柳義養病。參議李亨元病。參知鄭存中入直進。同副承旨趙興鎭進。副護軍洪文泳。副司果權以綱單付。
정조 7년
以刑曹龍岡縣殺獄罪人韓走傑等獄事回啓。傳于趙興鎭曰。待開門卽爲行會。更査諸囚。待畢巡還營。親執擧行。從速狀聞之意。一體。分付。
정조 7년
刑曹啓目。粘甲山府殺獄罪人朴興彬獄事云云。更爲加刑遠配之意。竝以分付道臣。何如。判付啓。此獄明證。無過於成今曲進禮兩女而已。成今之招致與目見有異。至若曲進禮。以其掩護奸夫之心。終不能一味牢諱。撑木亂打之說。眞贓狼藉。渠雖喙長三尺。焉逭償命之律。道狀曹啓。俱甚明白。甲山府殺獄罪人朴興彬。依前同推。期於得情爲旀。曲進禮段。當初事端。難免由我之律。末後漫漶。亦有眩獄之罪。竝只依回啓。施行爲良如敎。
정조 7년
趙興鎭。以弘文館言啓曰。新除授副修撰林濟遠。時在洪忠道石城地。經筵入番事緊。請斯速乘馹上來事。下諭。傳曰。依啓。近來館職。下諭無情勢之人。不卽上來。以致番次之苟簡。此後政院申飭。過限不上來者。直捧禁推傳旨事。申明定式。無或違越。政院以此知悉擧行。
정조 7년
李在學。以訓鍊都監言啓曰。泰秋門南邊宮墻頹圮三處。今已畢築。把守軍兵。還入直所之意。敢啓。傳曰。知道。
정조 7년
吏曹口傳政事。以李在學爲兵曹參知。
정조 7년
執義兪彦脩啓曰。臣人旣儱侗。識又迷暗。言責重任。豈有一分堪承之望。而廼於昨秋。濫叨憲職。徵討義急。黽勉出肅。以海獄諸賊事。有所論啓。而方其請律之際。未能照檢於末端李來源姓名。未免遺漏。及到今春擧行之日。致有承宣請推之擧。臣於是。實不覺惶汗之浹背也。來源之罪狀。初旣臚列。而來源之姓名。忽獨遺漏。不爲擧論於勘律之間者。揆以臺體。萬萬顚錯。伊後連啓諸臺。發啓都憲。皆以此引避蒙遞。則臣亦同參首發之人。其何可獨自晏然於臺次乎。昨値移蹕。今始來避。所失尤大。請命遞斥臣職。答曰。勿辭。亦勿退待。
정조 7년
持平趙弘鎭啓曰。臣識旣空疎。性且愚鹵。臺閣之任。固難堪承。而向叨諫職。適當常參求助之聖敎。丁寧惻怛。而不能對揚。唯事含默。溺職之罪。不容自恕。其後諫長。果有譴責之請。論斥之來。是臣自取。豈可以問備之已勘。職名之稍異。揚揚冒膺於前所僨誤之地乎。昨値移蹕。見阻喉院。今始來避。所失尤大。請命遞斥臣職。答曰。勿辭。亦勿退待。
정조 7년
禁府啓目。慶尙前都事李亮載原情云云。傳旨問目內辭緣。全事發明。所當請刑是白乎矣。曾經侍從。勿爲請刑。旣有先朝受敎。上裁。何如。啓。臺章論列。極其狼藉。其矣發明之言。有難取信。令該道道臣。各別詳査狀聞後。稟處爲良如敎。
정조 7년
刑曹啓目。粘龍崗縣殺獄罪人韓走傑獄事云云。依前同推。期於得情爲白乎旀。順川郡殺獄罪人李逢春獄事云云。依前同推。期於得情爲白乎旀。龜城府殺獄罪人崔守珍獄事云云。各別嚴刑。期於輸款爲白乎旀。楚山府殺獄罪人金於仁老味獄事云云。另加嚴刑。期於輸情爲白乎旀。安州牧殺獄罪人金春同獄事云云。當該鄕所。令道臣嚴刑懲勵爲白乎旀。順安縣殺獄罪人韓七伊獄事云云。另飭同推。期於取服爲白乎旀。平壤府殺獄罪人洪卜伊獄事云云。依前同推。期於輸情爲白乎旀。价川郡殺獄罪人金必丁獄事云云。嚴加同推。期於得情爲白乎旀。孟山縣殺獄罪人韓德良獄事云云。另加嚴訊。期於取服爲白乎旀。泰川縣殺獄罪人朴世玄獄事云云。更令道臣。覈其看證。明其他殺。論理狀聞後。稟處爲白乎旀。世玄父辰采段。待結末嚴刑照勘爲白乎旀。楚山頭目車萬才之濫捧紬錢。已極奸猾。而更往先禮之在家。疊徵法外之貢錢。致使先禮。因此被殺。究其所爲。實是亂本。外邑此弊。亦不可不痛懲。一體嚴刑。從重勘處之意。竝以分付。何如。判付啓。龍崗縣殺獄罪人韓走傑獄事段。兩人俱醉之語起鬨。轉成殺越之變。大抵走傑之於致江。同伴之卒。情誼不淺兺除良。反復獄案。執跡參情。不無一二傅輕之端是如乎。當其與致江再鬨之時。首先擠撲者。致江也。手執衣衿者。致江也。借令致江多力。而走傑先仆是隱則。致江將不免此獄之正犯。況旀氷坂亂石。捉䯻飜轉。如是之際。據坐腹上者生。而蹶在肘下者死。然則死者未可斷以被打。生者亦不可謂之不被打。此獄事。死固幸耳。不死爲不幸是如乎。蓋念折獄之規。貴在平允。若跡若情。明知非故犯。而因仍訊推。以致庾斃。殊乖求生必死之義。特爲減律定配爲旀。順川郡殺獄罪人李逢春獄事段。一閱獄案。已拈八九分疑跡。續見卿等覆啓措語。益驗意見之不爽。初覆檢傷處之變幻檢官事。極甚不察兺不喩。金福之癃廢。屍親諸招。亦不掩諱。不可直歸之於被打之科。外此又有當恕之道。方其逢春之以杠木揮打也。其矣叔三方在其傍。猶被額角之傷損。藉使逢春。雖無緊打之心。體大杠木。所撞着處必致卽地殞命。今以被打樣。斷定實因。未知爲穩。況旀最初起鬧。不特逢春一人而已。其矣叔三方德方。同時來到。竝力詬叱。此又足爲參情之一端。特爲參酌減律定配。檢官推考事。依回啓。施行爲旀。龜城府殺獄罪人崔守珍獄事段。因一戲事。打殺緦功之親。其矣情狀。極其兇獰兺不喩。屍帳傷處。不啻狼藉。依回啓。嚴刑取服之意。分付爲旀。楚山府殺獄罪人金於仁老味獄事段。傷處則十分明白。而初覆檢屍帳。不無差殊之端。檢官推考事。依施爲旀。且以獄體言之。干證無人。以其矣父母。使之作證。寧有如許獄體。令道臣。更加詳査狀聞爲旀。安州牧殺獄罪人金春同獄事段。究厥所犯。極甚兇悖。斯速償命。以雪死者之冤。在所不容已。然旣非奸所之被捉。又無奸成之明證。只憑金女生前之言。遽然成獄。終欠審愼。令道臣更加詳査。必得其行淫之跡。然後仍卽出意見。論理狀聞爲旀。鄕所刑推事。依施。此係幽隱之大者。爲官長者。不曾致察。至有金女含冤就死之境。該牧使。指名現告。令該府拿問處之爲旀。順安縣殺獄罪人韓七伊獄事段。手勢至兇且毒。傷痕無非要害兺不喩。干證之立證。又如是其明白。以此以彼。決難參恕。依回啓。施行之意。分付爲旀。平壤府殺獄罪人洪卜伊獄事段。細究詞案。實無可以起疑之端。此等獄事。强欲傅生。反有乖於重三尺之義。依回啓。施行之意。分付爲旀。价川郡殺獄罪人金必丁獄事段。此獄元犯。不出太采必丁兩人。而太采給猪之說。自歸落空。必丁送米之擧。作爲斷案。必丁之爲正犯者此也。但殺獄檢驗。全以傷處爲重。而初覆檢所錄額骨穿露處。卽指賊鐵所傷也。其長廣闊狹。元無彷彿於烟竹之樣。必丁所犯。專在於烟竹之亂打。而此一款。初不槪見於兩檢傷處。此等罪疑之類。合置傅生之科是隱乃。獄體至重。有難臆決。令道臣別具意見。拈出違端。更爲消商啓聞後。稟處爲旀。孟山縣殺獄罪人韓德良獄事段。旣犯傷倫之罪。又在償命之科。成獄一款。無容更議是如乎。更加各別嚴刑。期於輸情爲旀。檢官推考事。依回啓。施行爲旀。泰川縣殺獄罪人朴世玄獄事段。不耐一時之誅求。忍斷百年之契活。已是倫常之外兺不喩。田中之蹴踏。峴上之呼傳。殊常之跡。不一而足。特以看證之無人。尙今抵賴者。尤萬萬獰頑。依回啓。施行爲旀。婢貢革罷。甲午受敎。何等至嚴是隱則。頭目輩之不有朝禁。依舊徵索。終至於破人産禍人家。而爲官長者。初不摘發禁戢。一任其跳踉。此而置之。外此諸路。亦安知無種種奸弊乎。該縣監。令該府拿問嚴處。所謂頭目。自本道。爲先嚴刑取招後。狀聞之意。竝以分付爲良如敎。
정조 7년
禁府啓目。粘載寧郡殺獄罪人林從福獄事云云。各別嚴訊。期於得情爲白乎旀。松禾縣殺獄罪人李松年獄事云云。另飭同推。期於取服。何如。判付啓。載寧郡殺獄罪人林從福獄案段。近來人心。雖曰不淑。傷風敗俗。不料若是之甚也。隣里之誼不輕。少長之分有截是隱則。原其事端。五錢之財至微。觀於詞證。三尺之律難逭。傷痕諸處。俱係要害。則一次拳毆。一次足踢。猶足以卽地致命。況旀數次毆踢之說。渠亦自服。不可以曳出不曳出。有論於成獄不成獄償命之律。無容更議是乃。但念折獄之道。貴在平允。恤囚之政。務從寬恕。反復此獄。亦不無一二傅輕之端是如乎。渠雖至愚至頑。似此小事。決不當公肆必殺之心。甘犯難貰之罪是旀。雖以獄情言之。當其踵門而促錢也。了無償債之意。反有荷杖之擧。辱說橫加。鬧端先生。則不顧事之大小。物之厚薄。憤氣所使。互相推擠。常漢悍習。不是異事是旀。且干證諸人吳廷西一人外。俱是屍親。而金女對質之供。亦不明的。由前由後。此等罪囚。付諸惟輕。不害爲曠蕩之政。嚴刑一次後。特爲減死定配爲旀。松禾縣罪人李松年獄案段。成獄肯綮。不出於實因與詞證。而此獄。則以言乎實因。則額上傷痕。與無冤錄速死條㳷合。以言乎詞證。則李百中金世隱等之招。如出一口。大抵逆旅相逢。酒盃相怒。初非惹鬧之地。元無必殺之義。且時値房裏之滅燈。暗售籬邊之荷杖。雖在同行之世隱。固猶未詳行兇之顚末。則其餘諸招。未必爲明援。且以伊時事狀言之。十里孤寺。三更村店。往來觸寒。因仍致死。亦不是異事。以此爲一分參恕之端。猶之。可也。至若折竹之說。自歸下落。拔劍之狀。亦竝周遮。獄老生奸。前後變辭。嫁禍之計。昭不可掩。似此重獄。決不可遽然決折。分付道臣。更加嚴刑取招。以爲指一啓聞後。稟處爲良如敎。
정조 7년
敦寧都正兪彦鏶疏曰。伏以。臣於夏初。伏承敦府除旨。前此所叨。孰非踰分。而至於見職。則本無議親者。法不當冒居。乃敢狀申縣道。冀有以照例裁處。汔未蒙開許。而賤疾間復增劇。疏籲亦涉瀆擾。泯嘿虛帶。今已五朔之久矣。病裏悶慼。何嘗一刻自安。乃於千萬夢想之外。近侍承命。來宣別諭。臣伏地祗受。驚惶震懍。誠不知草莽賤臣。何以洊叨此格外之優禮。而伏況辭旨隆重。逈出尋常。慨然以世道國事爲憂。思得共理之人。期成從欲之治。又以元子早諭之方。選士倡起之道。反復開示。惓惓求助之意。藹然於十行之間。臣雖迷闇。竊自感聳。而第玆擬議不倫。奬借太過。勉之以幼學壯行。責之以敦風勵世。末乃以固守遐心爲敎。有若臣眞有問學之實經濟之具。可以當聖簡之萬一。而故爲牢辭固拒。妄自托於潔身高擧者然。臣於是乎一倍兢恧。措躬無地。噫。臣之不得進而承命。初非有冥棲遠引之志也。且臣本是世祿遺裔。每念國家。恩深義重。苟有尺寸之長。可能有補於治化。則何苦抵死力辭。不思所以仰體招徠之盛意哉。惟其空疎蔑學。謬托儒名。節次推排。叨冒至此。而循其本末。所知所行。反不及平人遠甚。直是空空之一庸夫爾。今以聖上之所虛佇而勉諭者。反求諸身。則殆無異責視聽於盲聾也。以臣無似之賤品。獲此非分之殊禮。則眞古人所謂。非其招而不敢往者也。是以思之已熟。守之已堅。寧被逋慢之誅。不敢冒昧承當。以致爲朝廷羞爲一身災。區區情實。不過如斯而已。曷嘗有別般所執而然哉。聖諭及此。益增隕越。至於蒙養宜早之敎。有不勝其欽頌者。恭惟皇天祖宗。篤垂眷佑。元嗣誕降。國本永鞏。臣竊幸少須臾無死。獲覩億萬世無疆之休。而我殿下。深軫貽燕之謨。思盡始敎之方。形諸絲綸。丁寧惻怛。延頸之忱。於是倍激。而薦進儒生之命。適下是際。斯誠希有之盛擧也。然念輔導之責。惟端方正直。道術博聞之士。可以當之。今若混施於如臣不肖。則誠恐遠近傳笑。有識竊歎。咸以朝廷爲無人。而彼巖穴自守之士。見聖朝擧錯如此。必不肯于于而來也。是則由臣一人之故。而反有以尼其行也。微末去就。雖若無甚重輕。顧何敢昧分貪榮。自喪其素守。以妨聖世進賢之路也哉。然此亦姑因聖敎所及而言之耳。若臣目下難進之勢。則惟疾病爲最緊。略已附奏於史官之回。而蓋四十年癃痼之疾。其祟專在於心界之挑動。痰凝膈痞。輾轉膠固。危兆敗證。疊現層出。非時毒痢。又爲近年最苦之症。綿歷數朔。出入人鬼。淹潛牀席。轉側須人。以此意象固無暇議於起趨召命。則惟省事息慮。安意待盡。實爲至願。而虛縻之官銜。濫被之恩禮。與夫王人來往廚傳之弊。罔非臣假眞售僞之罪。每自循省。氷炭交中。日夕煎迫。不能暫安。今以垂死之疾。而又加此動心之疾。幾何不銷鑠澌滅。以累始終生成之澤乎。凡此情勢。已皆歷陳於前後章牘。而天日之明。尙有遺照。懇辭莫遂。寵命愈新。眇福旣盈。死期將促。臣之情事。其亦窮且慼矣。伏乞天地父母。特垂哀憐。先將臣所帶本職。照法遞改。仍收召命。得以安伏田里。畢此餘生。不勝大願。答曰。省疏具悉爾懇。向者敦諭。實出予虛佇之意。意謂幡然改圖。際見辭章又到。予方瞿然。不知何以爲諭也。求賢之誠。未能見孚。予所自反處。而然今朝事無一可恃。亦豈賢者獨善之時耶。聞爾之本職。於公法有所難安。已移選部。疏中辭避。今無可據。予不更事多誥。爾須體予至意。卽起簉朝。庸副如渴之思。仍傳曰。此批答。遣史官。傳諭于吏曹參議兪彦鏶。
정조 7년
領議政鄭存謙箚曰。伏以。摛院淸齋。玉體愈康。眞殿親祭。聖孝冞光。不勝攢誦。念臣受任以來。不職之罪。指不勝摟。而至於日前事。所關尤大。噫。閟宮肅敬之地。雜人之攔入。部將之離次。已極駭痛。而又於奉命之來也。非但闕點。至有前所未有之擧。尤爲驚心。無似賤臣。猥忝都提擧之任。苟能隨事董察。以時檢飭。豈至於此。莫非臣不能擧職之罪。若論其罪。臣實爲首。昨伏見傳敎下者。辭旨截嚴。有非臣子所敢承聞。震懍之極。無地自容。走伏金吾。惟鈇鉞是俟。聖度涵貸。史官旋臨。連降勿胥命之敎。且惶且感。退伏私次。而瀆擾是懼。亦不敢遽上箚籲。有罪倖逭。達夜悚蹙。玆不得不冒死請譴。伏乞聖明。亟降威罰。以警官師。以安私分焉。取進止。答曰。省箚具悉卿懇。卿何必如是過引乎。卿其安心勿辭。卽起視事焉。仍傳曰。此批答。遣史官。傳諭于領議政。
정조 7년
癸卯八月十五日丑時。上親祭璿源殿。入侍時。行都承旨沈豐之。左承旨李亨元。右承旨徐鼎修。左副承旨吳大益。右副承旨安聖彬。同副承旨李益烍。記事官李祖承。假注書李敬五。記注官金鳳顯。記事官李崑秀。一直提學鄭志儉。二直提學徐有防。檢校直閣徐龍輔。待敎尹行任。以次侍立。上具翼善冠衮龍袍。自摛文院齋宿所。乘輿以出。詣璿源殿。自內行禮訖。還內。諸臣以次退出。
정조 7년
癸卯八月十五日辰時。上御誠正閣。右承旨徐鼎修。假注書李敬五。記事官李崑秀尹行任。以次進伏訖。上命書榻敎曰。承旨前望單子入之。又命書榻敎曰。新除授承旨。牌招察任。又命書榻敎曰。吏曹參議前望單子入之。仍命退。承史以次退出。
정조 7년
癸卯八月十五日申時。上御誠正閣。坐直承旨入侍時。同副承旨趙興鎭。假注書李敬五。記事官李崑秀尹行任。以次進伏訖。上曰。兵曹參知。口傳差出。出榻敎又命書領議政鄭存謙疏批。又命書禁府啓目判付。仍命退。承史以次退出。
정조 7년
行都承旨沈豐之坐。行左承旨李漢豐坐直。右承旨李亨元坐。左副承旨徐鼎修坐直。右副承旨安聖彬坐。同副承旨趙興鎭坐。注書李祖承仕直一員未差。假注書李敬五仕。事變假注書金孝建仕。
정조 7년
趙興鎭啓曰。合辭方張之時。兩司無詣臺之員。事甚未安。除在外疏批未下外。未肅拜呈告人員。竝卽牌招。何如。傳曰。允。
정조 7년
李亨元啓曰。今日禁衛營軍兵。日次私習云矣。敢啓。傳曰。知道。
정조 7년
李亨元啓曰。今日御營廳軍兵。日次私習云矣。敢啓。傳曰。知道。
정조 7년
安聖彬啓曰。合辭闕啓。事甚未安。掌令洪周萬。持平李壽咸疏批已下。竝卽牌招。何如。傳曰。允。
정조 7년
戶曹參議前望單子入之。吳大益落點。
정조 7년
承旨前望單子入之。李漢豐落點。
정조 7년
傳于李漢豐曰。坐直承旨入侍。
정조 7년
徐鼎修啓曰。左邊捕將李昌運罷職事。命下矣。在前如此之時。有他邊大將兼察之例。今番則。何以爲之。敢稟。傳曰。依例兼察。
정조 7년
備忘記。聖廟之事。治盜衙門不宜預聞。況私室推覈。大欠敬謹。廳庭究治。尤係妄率。至於先聖二字。發諸問目。又何等意外事乎。似此擧措。不特以越俎言。其在尊崇之意。合施別樣責飭。左捕將李昌運罷職。
정조 7년
李漢豐啓曰。左捕將李昌運罷職。代依例兼察事。命下矣。右邊捕盜大將具明謙。牌招聽傳敎。何如。傳曰。允。
정조 7년
慶尙監司狀啓。七八月令進上山藥。節序差早。限內不得封進。惶恐待罪事。傳于徐鼎修曰。勿待罪事。回諭。
정조 7년
禮曹。凡經宿陵幸時。告廟前二日爲之事。載於儀文矣。今此元陵幸行敎是時。宗廟告事由。今八月二十三日設行之意。知委。何如。啓依所啓施行。景慕宮一體告由。此後以此定式爲良如敎。
정조 7년
沈豐之。以成均館言啓曰。今此親臨儒生殿講時。東齋掌議朴喆源。色掌李儒壽。中學色掌李根。落點已下之後。謂有身病。屢度催促。終不入來。事體所在。極爲駭然。臣之不能董飭之失。惶恐待罪。而該儒生。依定式限三年停擧。何如。傳曰。允。
정조 7년
徐鼎修。以觀象監言啓曰。醴泉胎峯看審事。發送相地官李命求矣。卽者李命求。看審後還來。以爲醴泉龍門寺後胎峯置標。子坐午向處看審。則自太白山爲小白山。爲龍門山。主山秀壯。局勢完固。峯穴端的。兩水合吉。正合胎峯。壽考聰明之地。前後左右數百步之內。無一相礙之端。故圖形以來。而本監謄錄。則以子坐午向載之。今番看審。則子坐午向。非但局勢之偏右。亦不協於陰陽家。以壬坐丙向看之。則局勢平正。陰陽亦吉。然以愚迷所見。獨斷有所不敢。前稷山縣監柳東亨所居相近。故招與相議。則亦以爲子坐不合。壬坐最吉云。而年運則子坐壬坐。皆得吉利云。今此龍門寺後胎峯。聽其山論。參以圖形。則實有勝於前日擬入之望。而坐向則本監謄錄。雖以子坐午向置簿。李命求柳東亨之言。旣皆以壬坐爲吉云。以龍門山胎峯壬坐丙向。改望以入。何如。傳曰。以此處定之。日子卽爲擇入。
정조 7년
徐鼎修。以吏曹言啓曰。本曹假郞廳韓啓玉。身病猝重。勢難入直。以奉常寺主簿鄭良翰差下之意。敢啓。傳曰。知道。
정조 7년
李亨元。以兵曹言啓曰。今八月十七日。武臣堂上朔試射日次。而國忌齋戒相値。不得爲之之意。敢啓。傳曰。知道。
정조 7년
吳大益。以兵曹言啓曰。昨於日暮時。慶熙宮。發遣將校摘奸。則雜人二名闌入。生松枝葉。盛于空石。潛自負出之際。執捉以來。故聞甚驚駭。竝爲捉入査問。則所告內。渠等俱以守直中官奴子。修掃除草之時。風落松枝葉。果爲藏置於空石而出來。致此被捉。無辭遲晩云矣。空闕守直。事體何等嚴重。而入直衛將。常時若能着意檢飭。豈有此等之弊。不可尋常處之。當該衛將洪重完爲先汰去。令該府拿問定罪。被捉人二名及把門軍卒等。竝移送法司。從重科治。何如。傳曰。允。當該守直中官。何不論罪乎。